***Δελτίον της Αγροτικής Τραπέζης της Ελλάδος* (1936-1974)**

Το *Δελτίον της Αγροτικής Τραπέζης της Ελλάδος* αποτελεί περιοδική έκδοση της Αγροτικής Τραπέζης της Ελλάδος (ΑΤΕ) που απευθυνόταν στους γεωργικούς συνεταιρισμούς, τον αγροτικό πληθυσμό, τους υπαλλήλους της Τράπεζας και το ευρύ κοινό, εσωτερικού και εξωτερικού, και διακινούνταν μέσω συνδρομών. Τα πρώτα χρόνια κυκλοφορίας του εκδιδόταν από την Επιτροπή Συντάξεως του Δελτίου του Τμήματος Στατιστικής και Μελετών της *Αγροτικής Τράπεζας* και μετέπειτα από το Τμήμα Τύπου. Κατά πλειοψηφία, οι συγγραφείς των άρθρων προέρχονταν από το επιστημονικό προσωπικό της ΑΤΕ και είχαν εξειδίκευση στους τομείς που ενέπιπταν στις δραστηριότητες της Τράπεζας. Η περιοδική σειρά αποτελείται από 44 τόμους και φυλάσσεται στο Ιστορικό Αρχείο ΠΙΟΠ.

Στο *Δελτίον της Αγροτικής Τραπέζης*, ο σημερινός αναγνώστης μπορεί να συμβουλευτεί επιστημονικά άρθρα και μελέτες που αφορούν την αγροτική οικονομία και ανάπτυξη, τη γεωργική παραγωγή, τις γεωργικές βιομηχανίες, τις μεθόδους καλλιέργειας, τη δανειοδότηση του γεωργικού, κτηνοτροφικού και αλιευτικού τομέα, τα εγγειοβελτιωτικά έργα που διενεργήθηκαν μέσω της *Αγροτικής Τράπεζας* σε όλη την Ελλάδα, ζητήματα περιβάλλοντος και γεωπονίας και την εξέλιξη όλων αυτών μέσα στις δεκαετίες. Στα άρθρα που φιλοξενούνται στο *Δελτίον* παρουσιάζεται επίσης το θεσμικό, πολιτικό, κοινωνικό και ιστορικό πλαίσιο στο οποίο λειτούργησε η *Αγροτική Τράπεζα* το διάστημα 1936-1974. Αποτελούν δε σημαντικό βοήθημα για την ανασυγκρότηση της ιστορίας της ίδιας της Τράπεζας μέσω της μελέτης των ετήσιων ισολογισμών της, των εξαγγελιών των Διοικητών της, των στόχων που ετίθεντο καθώς και του ρόλου της Διοίκησής της σε κρίσιμες φάσεις για την ιστορία της ελληνικής αγροτικής οικονομίας και του πληθυσμού της ελληνικής υπαίθρου. Το διάστημα 1975-1992 η Τράπεζα προχώρησε στην έκδοση του περιοδικού *Αγροτική*.

Βρείτε εδώ αποδελτίωση των τίτλων των άρθρων που περιλήφθηκαν στις σελίδες του Δελτίου στη διάρκεια της έκδοσής του (μπορείτε να κάνετε ελεύθερη θεματική αναζήτηση).